**AJÁNLATTÉTELI DOKUMENTÁCIÓ**

**II. KÖTET**

**Fővárosi Önkormányzati rendészeti igazgatóság.**

mint Megrendelő

és

**GVSX Szolgáltató Kft.**

mint Vállalkozó

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VÁLLALKOZÁsi Szerződés - tervezet**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2018. […]**

**Vállalkozási Szerződés - tervezet**

(**Szerződés**) amely létrejött egyrészről a

**Fővárosi Önkormányzati Rendészeti Igazgatóság** (székhely: 1054 Budapest, Akadémia u. 1., adószám: 15493235-2-41, bankszámlaszám: 11784009-15493235, képviseli: Dr. Pető György igazgató) mint megrendelő (**Megrendelő, Ajánlatkérő** vagy **FÖRI**),

másrészről a

**GVSX Szolgáltató Kft.** (székhely: 1139 Budapest, Fáy utca 20., adószám: 14755617-2-41, bankszámlaszám: 10700732-49006007-51100005, cégjegyzékszám: 01-09-191662, képviseli: Sipos Gyula, ügyvezető), mint Vállalkozó (továbbiakban: **Vállalkozó**)

(Megrendelő és Vállalkozó külön-külön**: Fél**, együtt: **Felek)**

között, az alulírott napon és helyen az alábbi tartalommal és feltételek mellett.

**előzmények**

1. Megrendelő a **„FÖRI IKSZR (kizárólag forráskód birtokában elvégezhető) szoftvermodulok üzemeltetési, karbantartási feladatai”**tárgyban a Kbt. 98. § (2) bekezdés c.) pontja szerinti közbeszerzési eljárást (**Eljárás**) folytatott le, amely szerinti ajánlattételi felhívást 2018. […] napján küldte meg az ajánlattételre felkért Ajánlattevőnek.
2. Vállalkozó a törvényi előírásoknak megfelelő végleges Ajánlatát 2018. […] napján a Megrendelő részére átadta. Megrendelő a közbeszerzési eljárás eredményéről szóló összegezést 2018. […] napján küldte meg azzal, hogy a közbeszerzési eljárás nyertese a Vállalkozó.
3. Szerződő Felek rögzítik, hogy a Szerződést a közbeszerzésekről szóló 2015. évi CXLIII. törvény (**Kbt.**) a Kbt. 103. § (5) bekezdés, valamint a 131. § (6) bekezdés, és (8) bekezdés e) pontjában foglaltak alapján, a fent hivatkozott közbeszerzési eljárásra tekintettel írják alá.
4. **A SZERZőDÉS TÁRGYA**
	1. Megrendelő a jelen Szerződéssel megrendeli a Vállalkozótól az Eljárás ajánlattételi felhívása (**Ajánlattételi Felhívás**), az ajánlat (**Ajánlat (végleges ajánlat) –** *1. számú melléklet annak külön fizikai csatolása nélkül*), valamint az ajánlattételi dokumentáció (Közbeszerzési **Dokumentáció**) részét képező Műszaki Leírásban (*2. számú melléklet*) részletesen meghatározott feltételek szerinti tevékenységek ellátását (**Szolgáltatás)**,amely Szolgáltatás ellátását a Vállalkozó jelen Szerződés aláírásával elvállalja.
	2. Vállalkozó kötelezettséget vállal arra, hogy az 1.1. pontban rögzített tevékenységet folyamatos rendelkezésre állásának biztosításával, a legmagasabb színvonalon végzi el
	3. A Szerződés teljesítésének helyszínei:

**1054 Budapest, Akadémia u. 1.**

* 1. Megrendelő a Szolgáltatások alatt különösen, de nem kizárólagosan a következőket érti a Műszaki Leírásban meghatározott követelmények szerint:

***Műszaki-technológiai rendszerfelügyelet keretében elvégzendő feladatok:***

* + az IKSZR tehergépjármű ellenőrző rendszer, illetve a FÖRI IKSZR Data Center, valamint a Web-es alkalmazások és tároló – adatfeldolgozó - továbbító szoftvermodulok üzemeltetése, esetleges meghibásodásainak elhárítása;
	+ TOBI online IKSZR interfész működésének FÖRI oldali biztosítása, esetleges meghibásodásainak elhárítása;
	+ KEKKH jogutód (Belügyminisztérium Nyilvántartások Vezetéséért Felelős Helyettes Államtitkárság) havonta frissülő tehergépjárműveket tartalmazó interfészének biztosítása, adatok betöltése, esetleges meghibásodásainak elhárítása;
	+ alkalmazás- és adatbázisszerverek szoftverkörnyezet optimalizálása;
	+ a FÖRI IKSZR modul folyamatos üzemének biztosítása és az azzal összefüggő tevékenységek végrehajtása, dokumentálása;
	+ az IKSZR működését közvetlenül érintően aktív hálózati eszközökhöz kapcsolódó média konverterek, switchek és egyéb hálózati eszközök ellenőrzése a szoftverek működésének (elérhetőségének) ellenőrzése során (IKSZR közúti modul elérhetőség, kamerarendszer központi szoftvere, monitorozó rendszer, stb.);
	+ alkalmazás biztonsági frissítések telepítése, tesztelése (ha ez a rendszer folyamatos üzemszerű működését lényegesen befolyásolná, akkor csökkent forgalmú időszakban);
	+ az IKSZR rendszer hibabejelentések fogadása, a hibabejelentő rendszer üzemeltetetése;
	+ a rendszer szoftvereit – központi és kliens – érintő verziókövetés biztosítása, különös tekintettel a jogszabályváltozásokra és a külső interfészek módosulására (éves szinten max. 30 munkaóra felhasználással);
	+ új szoftververziók telepítése, tesztelése, és - amennyiben azt a módosított rendszerszoftver teszi szükségessé - a Megrendelő által biztosított alapszoftver frissítés, scriptek készítése;
	+ alkatrész igénnyel járó meghibásodások, bővítések esetén a Megrendelő által beépíttetett alkatrészek, berendezések rendszertesztje, minősítése;
	+ további IKSZR kliensek (max. 50) központra kapcsolása és üzemelésének biztosítása (licenc költség, hardverbővítés nem értendő bele, csak a működtetés).

***Az IKSZR tehergépjármű ellenőrző végpontokkal kapcsolatos feladatok:***

* + végponti eszközök kliens szoftverének jogszabálykövetése (csak a jogszabályváltozásból eredő szoftvermódosítás, a felhasználói igényekből fakadó fejlesztések, módosítások eseti fejlesztési szerződés alapján történhetnek - éves szinten max. 30 munkaóra felhasználással);
	+ kliens szoftver hibaelhárítása
	+ hardver hibákat követően szükségessé váló optimalizálás, és szoftvertesztelés (a javítás a megrendelő által biztosított alkatrészekkel történik);

1. **VÁLLALKOZÓ JOGAI ÉS KÖTELEZETTSÉGEI**
	1. Vállalkozó kötelezettsége a Szolgáltatás nyújtása a Szerződés, az Ajánlattételi Felhívás és a Közbeszerzési Dokumentáció rendelkezései, valamint a jogszabályi előírások, és a Megrendelő elvárásai szerint.
	2. Vállalkozó kijelenti és szavatolja, hogy a Szerződés tárgyát képező 1.1 és 1.4 pontban rögzített tevékenységek a tevékenységi körébe tartoznak, továbbá azok elvégzéséhez szükséges tapasztalattal, szakértelemmel rendelkezik, illetve a teljesítés során folyamatosan rendelkezni fog.
	3. Jelen Szerződést a Vállalkozó a Megrendelő utasításai szerint és érdekének megfelelően köteles teljesíteni. A Megrendelőnek jogszabályba vagy szakmai követelménybe ütköző utasításaira Vállalkozó köteles a Megrendelő figyelmét felhívni. Vállalkozó a Megrendelő utasításaitól csak abban az esetben térhet el, ha ezt a Megrendelő érdeke feltétlenül megköveteli, és a Megrendelő előzetes értesítésére már nincs mód.
	4. Vállalkozó teljes felelősséggel tartozik a Szerződésben foglalt feladatok teljesítéséért, akkor is, ha egyes feladatok, rész-szolgáltatások teljesítéséhez a Kbt. rendelkezéseinek, valamint a jelen Szerződésben foglaltak betartásával alvállalkozókat vesz igénybe.
	5. Vállalkozó a saját teljesítésének irányítására és a Megrendelővel való napi kapcsolattartásra a Vállalkozási Szerződésben kapcsolattartókat nevez meg.
	6. Vállalkozó kötelezettsége a Megrendelő haladéktalan tájékoztatása a teljesítés során esetleg felmerülő minden olyan körülményről, amely a Szerződés teljesítését veszélyezteti vagy gátolja. A késedelmes tájékoztatásból eredő károkért Vállalkozó a jelen Szerződés 8. pontjában meghatározottak szerint fele.
	7. Vállalkozó szavatolja:
2. A Szerződésben foglalt feladatok elvégzéséhez alvállalkozóival együtt megfelelő szakértelemmel, gondossággal, tapasztalattal, és szakmai gyakorlattal rendelkezik;
3. A Szerződésben meghatározott feladatok elvégzését, illetőleg hogy a Szerződés *1. sz. mellékletét* - annak külön fizikai csatolása nélkül képező - Ajánlatát a feladatok elvégzéséhez szükséges lényeges információk birtokában vállalta;
4. A Szerződés megkötése nem sérti harmadik felekkel kötött szerződéseit, illetve ilyen harmadik személyek jogait.
5. **VÁLLALKOZÁSI DÍJ, FIZETÉSI FELTÉTELEK**
	1. Vállalkozó a jelen Szerződésben vállalt feladatok teljesítéséért a közbeszerzési eljárásban a tárgyalások lezárultát követően beadott nyertes ajánlatában meghatározott, ajánlati árra, mint havi átalánydíjra (Vállalkozási Díj) jogosult. A Vállalkozási díjon túl egyéb költség nem számolható el, a Vállalkozási díj magában foglalja a Vállalkozónak a jelen Szerződésből eredő kötelezettségeinek teljesítésével kapcsolatban felmerülő valamennyi kiadását, a közreműködők díjait ((ideértve többek között a Műszaki Leírásban rögzített feladatok rendelkezésre állási, illetve valamennyi munkadíját, továbbá a minimum 4 órás csomagokban lehívható, havi 1 munkanap időtartamban üzemeltetői és/vagy felhasználói tanácsadás nyújtását is).
	2. Megrendelő köteles a Vállalkozó részére havonta …………………,- Ft + 27 % ÁFA, azaz nettó ………………………. Ft (betűvel kiírva) + 27% ÁFA Vállalkozási díjat fizetni.
	3. Egyebekben a Vállalkozó jelen Szerződés szerinti feladatellátásához szükséges valamennyi költség a Vállalkozót terheli.
	4. A Vállalkozó tudomásul veszi, hogy – amennyiben a jelen Szerződés eltérően nem rendelkezik - jelen Szerződésben foglalt kötelezettségeinek teljesítésével összefüggésben, a Vállalkozási Díjon túl nem jogosult más jogcímen díjat felszámítani vagy bármilyen költség megtérítését igényelni.
	5. Vállalkozó a tárgyhót követő 15. napig kiállított teljesítés igazolását követően - mellékelve a tanácsadási időkeret felhasználásáról szóló Megrendelői igazolást - a havi Vállalkozási díjról számlát állít ki és megküldi a Megrendelő részére (Számla). Megrendelő a Számlát, az átvételt követő 30 (harminc) napon belül köteles a Vállalkozó részére a Vállalkozó Bankszámlájára történő utalással megfizetni a Kbt. 130. §, a Ptk. 6:130. § (1) (2) bekezdései valamint a Ptk. 6:42-45. §-ai figyelembevételével. A teljesítés igazoláshoz szükséges a Vállalkozónak a műszaki leírásban rögzített, tárgyhóban elvégzett feladatokat ismertető nyilvántartást Megrendelőnek elektronikus úton megküldeni.
	6. A számlát közvetlen kézbesítéssel a Megrendelő jelen szerződés 18.2. pontjában rögzített teljesítés igazolásra jogosult személy nevére és címére kell benyújtani. A nem a fenti helyen benyújtott számlára kifizetés nem teljesíthető, ezekben az esetekben a Megrendelő fizetési késedelmi kizárt.
	7. Amennyiben a Megrendelő részéről kifogás merül fel a benyújtott számlával összefüggésben, úgy a Megrendelő köteles a kifogásolt számlát 10 napon belül, a kifogás megjelölésével együtt, visszajuttatni a Vállalkozóhoz. A fizetési határidő a korrigált számla Megrendelő általi kézhezvételétől számítandó.
	8. Az utalással teljesített fizetési kötelezettség akkor tekintendő teljesítettnek, amikor az összeget az arra jogosult Fél bankszámláján a bank jóváírja vagy jóvá kellett volna írnia. Amennyiben Megrendelő a Számlában szereplő díjjal szemben kamatot, kötbért vagy bármely egyéb beszámításra alkalmas követelést érvényesít, az azzal kapcsolatos esetleges vita a beszámítással nem érintett díj megfizetését nem késleltetheti.
	9. A Megrendelő harminc (30) napot meghaladó fizetési késedelme esetén a késedelembe esés napjától Vállalkozó a Ptk. 6:155.§ meghatározott mértékű késedelmi kamat felszámítására jogosult mindaddig, amíg a Megrendelő a fizetést nem teljesíti.
	10. A Vállalkozó a Kbt. 136. § (1) bekezdése alapján vállalja, hogy

a) nem fizethet, illetve számolhat el a szerződés teljesítésével összefüggésben olyan költségeket, amelyek a 62. § (1) bekezdés k) pont ka)–kb) alpontja szerinti feltételeknek nem megfelelő társaság tekintetében merülnek fel, és amelyek a Vállalkozó adóköteles jövedelmének csökkentésére alkalmasak;

b) a szerződés teljesítésének teljes időtartama alatt tulajdonosi szerkezetét a Megrendelő számára megismerhetővé teszi és a Kbt. 143. § (3) bekezdése szerinti ügyletekről a Megrendelőt haladéktalanul értesíti.

1. **A SZOLGÁLTATÁS TELJESÍTÉSÉVEL KAPCSOLATOS ÁLTALÁNOS KÖTELEZETTSÉGEK**
	1. Amennyiben a jelen Szerződés eltérően nem rendelkezik, a Vállalkozó a Szolgáltatást a jó ipari gyakorlat szerint köteles biztosítani.
	2. Vállalkozó készenléti szolgálatot működtet a Szerződés teljes időtartama alatt. Ennek körében Vállalkozónak folyamatos 24 órás üzemben biztosítania kell a Szerződésben megjelölt kapcsolattartási pontokon [Szerződés 18.2. pont], írásban a meghibásodások bejelentésének fogadását.
	3. A hibaelhárítást munkanapokon 8 és 16 óra között a hiba bejelentéstől (hiba bejelentési időpont: 8 és 16 óra között a hibaértesítő e-mail érkezésének időpontja, hétköznap 8 és 16 órán kívül bejelentett hiba esetén a következő hétköznap 8 óra) haladéktalanul, de legfeljebb 4 órán belül meg kell kezdenie és azonnal jeleznie kell az esetlegesen szükséges pótalkatrészek szükségességét. Az esetlegesen szükséges alkatrészeket a Megrendelő biztosítja, Vállalkozó feladata a szakszerű beépítés.
	4. Vállalkozó a Megrendelővel egyeztetve teljesíti a Szolgáltatást.
	5. A Vállalkozó a jelen Szerződésben rögzített kereteken belül a Szolgáltatást úgy köteles megtervezni, hogy a Szolgáltatás hatékonyan, jó minőségben szolgálja a Megrendelő érdekét. Ennek érdekében köteles betartani a jelen Szerződésben meghatározott általános szolgáltatási feltételeket, valamint köteles a Szolgáltatást a Műszaki Leírásban részletesen előírtak szerint teljesíteni.
	6. A Szerződés teljesítésében közvetlenül részt vevő (beleértve az alvállalkozókat is) személyek (Személyzet) részére utasítás adására csak a Vállalkozó jogosult figyelembe véve az 5.4 pont rendelkezéseit. A Felek a félreértések elkerülése végett kijelentik, hogy Megrendelő és a Személyzet tagjai között semmiféle munkajogi, vállalkozási, megbízási vagy egyéb, munkavégzésre irányuló jogviszony nem jön létre.
	7. A Szolgáltatás teljesítés során a Vállalkozó felelős a rá vonatkozó munkavédelmi és tűzvédelmi szabályok betartásáért és betartatásáért.
	8. Vállalkozó a Szolgáltatások teljesítése során Köteles:
		1. a hatályos szabványokban és az adott gyakorlatban általában megkövetelt műszaki paraméterek és Megrendelő részéről megfogalmazott igények alapján a Szolgáltatást a valós körülmények figyelembevételével, megfelelő szakszerűséggel köteles megtervezni;
		2. a Szolgáltatások folyamatosságát és színvonalát a jelen Szerződés szerint biztosítani, és a Szolgáltatásokat olyan szakértelemmel, gondossággal, előrelátással és gyakorlattal nyújtani, ami azonos vagy hasonló körülmények között, indokoltan és általában elvárható a Vállalkozóhoz hasonló szakértelemmel és tapasztalattal rendelkező, azonos típusú vállalkozástól;
		3. a Szolgáltatások teljesítése során tapasztalt minden, a Szolgáltatással összefüggő eseményről írásban, sürgős esetben haladéktalanul szóban (pl. telefonon, személyesen) értesíteni Megrendelőt.
		4. a Szolgáltatások teljesítése során az illetékes hatóságokkal szükség szerinti kapcsolatot tartani, ideértve különösen a tűzoltóságot, a rendőrséget, valamint a mentőket (a jelen rendelkezés teljesítéséhez a Megrendelő köteles a megfelelő írásba foglalt felhatalmazásokat és meghatalmazásokat biztosítani);
		5. a jelen Szerződés szerinti kötelezettségei teljesítéséhez, saját költségén megfelelő létszámú és a jelen Szerződésben foglalt kötelezettségek teljesítésére alkalmas, a Szolgáltatás nyújtásához szükséges engedéllyel rendelkező személyzetet biztosítani;
		6. a személyzet tagjainak kiválasztása, utasításokkal történő ellátása és ellenőrzése során a lehető legnagyobb fokú gondossággal eljárni;
		7. a jelen Szerződésben foglaltak teljesítéséhez szükséges berendezések biztonságos, üzemszerű kezeléséről a Személyzetet és az alvállalkozókat kioktatni.
		8. a jelen Szerződés szerinti kötelezettségeit a jogszabályokban, valamint Megrendelő belső szabályzataiban előírt biztonsági, munkavédelmi, tűzvédelmi, balesetelhárítási, környezetvédelmi és egyéb előírásoknak megfelelően teljesíteni;
		9. jelen Szerződésben foglalt kötelezettségeinek teljesítése során Megrendelő képviselőivel együttműködni, és a Személyzetet ennek megfelelően utasítani.
2. **MEGRENDELŐ JOGAI ÉS KÖTELEZETTSÉGEI**
	1. Megrendelő Köteles a Szerződés időtartama alatt a teljesítést szakmailag felügyelő szakembert biztosítani, aki jogosult a Szolgáltatást a Vállalkozó szükségtelen zavarása nélkül ellenőrizni.
	2. Megrendelő köteles Vállalkozó szerződésszerű teljesítését elfogadni, továbbá a Vállalkozási Díjat a jelen Szerződés 3. pontjában foglaltak szerint Vállalkozó részére megfizetni.
	3. Megrendelő, a Vállalkozó hozzá intézett és közvetlen intézkedést igénylő észrevételeit köteles három munkanapon belül vagy előre egyeztetetten ennél rövidebb határidő alatt megválaszolni.
	4. Megrendelő Szerződésben rögzített kapcsolattartója vagy megbízottja jogosult a Vállalkozó által alkalmazott Személyzettel szemben kifogást emelni és a munkavégzés helyéről való eltávolítását kérni, amennyiben olyan magatartást tanúsít, amely nem összeegyeztethető a feladat ellátásával (pl.: alkoholos befolyásoltság, nem megfelelő egészségi állapot) vagy egyéb okból nem képes a Szolgáltatás elvárt minőségben történő teljesítésére.
	5. Megrendelő jogosult a Szolgáltatás teljesítése során az adott munkafázis végzését leállítani, amennyiben az nem a szabványoknak, megrendelői utasításoknak vagy nem az elvárt minőségnek megfelelően készül, továbbá amennyiben a Vállalkozó teljesítése a munkavédelmi előírásokat sérti. Amennyiben a teljesítés során már előre látható, hogy a teljesítés hibás lesz, a Megrendelő a hibás teljesítés kiküszöbölésére tűzött megfelelő határidő sikertelen eltelte után gyakorolhatja a hibás teljesítésből eredő jogait. A hibás teljesítés kiküszöbölésének többletköltsége a Vállalkozót terheli.
3. **TELJESÍTÉS IGAZOLÁSA**
	1. A Szolgáltatás akkor tekinthető teljesítettnek, amennyiben a Vállalkozó a Szolgáltatást a Szerződésben a Műszaki Leírásban és a jogszabályokban meghatározott követelményeknek megfelelően teljesíti.
	2. A Megrendelő a teljesítést a Kbt. 135. § (1) bekezdése alapján a teljesítéstől, vagy az erről szóló írásbeli értesítéstől számított 15 napon belül hagyja jóvá.
4. **HIBÁS TELJESÍTÉS**
	1. A jelen Szerződés alapján hibás teljesítésnek minősül, amennyiben az IKSZR központ Műszaki Leírásban meghatározott rendelkezésre állása a megkívánt mérték alá csökken. Ebben az esetben Vállalkozó hibás teljesítési kötbér fizetésére köteles. (Hibás teljesítési kötbér)

A rendelkezésre állási ráta Megrendelő által megkövetelt mértéke az on-line központi modulok, alkalmazások és a központból a Budapest Közút Zrt. számára adatot továbbító alrendszer esetében legalább 94%, más adatszolgáltatások esetében legalább 90%.

* 1. Amennyiben az IKSZR szoftver kihasználhatósága a Vállalkozó érdekkörében felmerült okból - a Budapest Közút Zrt. számára adatot továbbító alrendszer esetében - 94%, más adatszolgáltatások esetében - 90% - alá csökken, úgy – kizárólag alkatrészcserét nem igénylő hibaelhárítás esetében – a 3.2. pont szerinti havi átalánydíjból minden 1%-os romlás esetén Megrendelő hibás teljesítési kötbér jogcímen 2% mértékű díjcsökkentési igénnyel léphet fel a Vállalkozóval szemben. Ezen megrendelői igény összességében nem haladhatja meg a 3.2. pont szerinti havi átalánydíj összegének a 10%-át. A Megrendelő esetleges díjcsökkentési követelésének elszámolása minden hónap végén a teljesítés igazolása során történik meg. (Az alkatrész igény bejelentése és annak Megrendelő általi biztosítása közt eltelt idő nem számít a rendszer állásidejébe).
1. **MEGHIÚSULÁS, KÁRTÉRÍTÉS**
	1. Vállalkozó, amennyiben a jelen Szerződésben foglalt kötelezettségeit nem teljesíti, Megrendelő részére a jelen fejezetben meghatározott meghiúsulási kötbért köteles fizetni.
	2. A Szerződés meghiúsulása esetén a Vállalkozó a már teljesített szerződéses időszakra irányadó nettó Vállalkozási díj 20%-át köteles meghiúsulási kötbér (Meghiúsulási Kötbér) címén a Megrendelőnek megfizetni. A Szerződés meghiúsultnak tekinthető a Vállalkozónak felróható lehetetlenülés, valamint a teljesítés jogos ok nélkül történő megtagadása esetén. A Szerződés meghiúsulása esetén a további teljesítés nem követelhető.
	3. Abban az esetben, ha a Szerződés teljesítése a Vállalkozó számára az érdekkörében bekövetkezett ok miatt meghiúsul vagy lehetetlenül, vagy a Megrendelő a Szerződéstől eláll, azt felmondja, úgy a Megrendelő a Szerződés megszűnéséig szerződésszerűen teljesített szolgáltatások arányosított Vállalkozási Díjat - az esedékessé vált kötbérek és károk beszámításával - köteles megfizetni a Vállalkozó részére.
	4. Amennyiben a Vállalkozó a Szerződést megszegi vagy a Megrendelőnek kárt okoz, úgy az alábbiak szerint köteles a Vállalkozó a Megrendelőnek kártérítést nyújtani:
* Vállalkozó azokért a közvetlen károkért, amelyet a jelen Szerződés megszegésével Megrendelőnek okoz, maximum a nettó teljes Vállalkozási Díj erejéig felel.
* A Vállalkozó kizárja a felelősséget a közvetett károkért, amelyeket a jelen Szerződés megszegésével okoz, különösen az elmaradt hasznot, elmaradt nyereséget, kamatveszteséget, adatvesztést, információvesztést, üzletmenet kiesést, harmadik személyeknek fizetendő kötbért, kártérítést stb.
* A Vállalkozó korlátlanul felel azokért a károkért, amelyeket szándékosan, illetve amelyeket az életben, testi épségben vagy egészségben okozott.

Szerződő felek kijelentik, hogy a jelen szerződésben meghatározott Vállalkozási Díjat a fent rögzített felelősségkorlátozásra tekintettel került megállapításra, és azt a felek azzal arányosnak tekintik.

* 1. Amennyiben a jelen Szerződés tárgya és a Vállalkozó Szolgáltatásával összefüggésben harmadik személy kártérítési igényt érvényesít Megrendelővel szemben, Megrendelő haladéktalanul köteles a Vállalkozót erről tájékoztatni. Ilyen esetben Megrendelő köteles a Vállalkozót felhatalmazni, a Megrendelővel egyeztetetten, harmadik személyekkel szembeni fellépésre és támogatni őt. Megrendelő Vállalkozó jóváhagyása nélkül nem jogosult arra, hogy harmadik személyek - fent megnevezett - igényeit elismerje.

1. ALVÁLLALKOZÓK

9.1. Vállalkozó a Kbt. 138. § (3) bekezdése szerint a szerződés megkötésének időpontjában, majd - a később bevont alvállalkozók tekintetében - a szerződés teljesítésének időtartama alatt köteles előzetesen legkésőbb a Szerződés megkötésének időpontjában köteles a Megrendelőnek valamennyi olyan alvállalkozót bejelenteni, amely részt vesz a Szerződés teljesítésében, és - ha a megelőző közbeszerzési eljárásban az adott alvállalkozót még nem nevezte meg - a bejelentéssel együtt nyilatkozni vagy az érintett alvállalkozó nyilatkozatát benyújtani arról is, hogy az általa igénybe venni kívánt alvállalkozó nem áll a megelőző közbeszerzési eljárásban előírt kizáró okok hatálya alatt. Szerződő Felek megállapodnak, hogy a szerződés teljesítésében közreműködő alvállalkozókban bekövetkező változások nem igényelnek szerződésmódosítást, elegendő arról a másik Felet írásban tájékoztatni.

9.2. Vállalkozó az alvállalkozói, vagy általa a teljesítésbe bevont 3. fél teljesítéséért úgy felel, mint a saját teljesítéséért.

9.3. A Vállalkozó tudomásul veszi, hogy Megrendelő a szerződés teljesítése során ellenőrzi, hogy a teljesítésben csak a Kbt. 138. §-ában foglaltaknak megfelelő alvállalkozó vesz részt.

1. **A FELEK EGYÜTTMŰKÖDÉSE**
	1. Mindkét Fél kijelenti, hogy jóhiszeműen járt el a Szerződés megkötése során, és kötelesek a jelen Szerződés tartama alatt közölni a másik Féllel minden, a jelen Szerződés teljesítése tekintetében lényeges információt, adatot, ami kihatással lehet a jelen Szerződésben foglaltak teljesítésére.
	2. Felek kötelezettséget vállalnak arra, hogy a jelen Szerződés időtartama alatt folyamatosan együttműködnek. Ennek megfelelően időben, elsősorban írásban, szükség esetén szóban is tájékoztatják egymást a jelen Szerződésben foglaltak teljesítéséről és minden olyan kérdésről, amely a jelen Szerződés teljesítésére kihatással lehet.
	3. A Felek bármely Fél kérésére rendszeres megbeszéléseket szerveznek, amelynek keretében kölcsönösen tájékoztatják egymást a jelen Szerződés alapján nyújtandó szolgáltatásokkal kapcsolatos körülményekről.
	4. Arra az esetre, ha harmadik személy bármely Féllel szemben a jelen Szerződés alapján a szolgáltatással vagy a kiegészítő szolgáltatásokkal összefüggésben bármilyen olyan igényt jelent be, vagy ilyen igényt jogi úton érvényesít, amelyben a másik Fél is érintett, vagy annak jogaira és kötelezettségeire kihatással lehet, az a Fél, akivel szemben a harmadik fél az igényt bejelentette vagy érvényesíti, köteles az erről való tudomásszerzést követően a másik Felet haladéktalanul értesíteni.
2. **BIZALMAS INFORMÁCIÓK FELHASZNÁLÁSA, ÜZLETI TITOK**
	1. Bizalmas információnak minősül különösen a jelen Szerződés alapján a Vállalkozó általi feladatok teljesítése érdekében a Megrendelőtől kapott információk, a Megrendelőről, illetőleg a fentiek ügyfeleiről Vállalkozó tudomására jutott információk, adatok, tények és Vállalkozó üzleti titkai. Bizalmas információnak minősülnek továbbá a teljesítés során készített dokumentumok, továbbá a Vállalkozót illető megoldások, know-how, szellemi alkotások, valamint a jelen Szerződés (Bizalmas Információ).
	2. Vállalkozó tudomással bír arról, hogy a jelen Szerződés teljesítése során tudomására jutott Bizalmas Információk nem nyilvános jellegűek, és azok a Megrendelő érdekei szempontjából nagy jelentőséggel bírnak, továbbá, hogy nyilvánosságra hozataluk, vagy illetéktelen harmadik személy részére történő átadásuk hátrányos és káros a Megrendelő érdekeire.
	3. A fentieknek megfelelően Vállalkozó kötelezettséget vállal arra, hogy az átadott Bizalmas Információkat titkosan kezeli, és azokat saját képviselőin, alkalmazottain, alvállalkozóin kívül más személyeknek sem közvetlenül, sem közvetve nem adja át, és saját céljaira nem használja fel.
	4. Vállalkozónak tudomása van arról is, hogy aki Bizalmas Információ birtokába jut, az nem használhatja fel arra, hogy annak révén saját maga vagy más személy részére közvetlen vagy közvetett módon előnyt szerezzen.
	5. Vállalkozó a jelen Szerződés aláírásával kijelenti, hogy a Bizalmas Információk biztonságos megőrzéséhez, kezeléséhez szükséges személyi és tárgyi, vagyonvédelmi eszközökkel és ismeretekkel, eljárásokkal saját maga és alvállalkozói rendelkeznek. Vállalkozó tudomásul veszi, hogy a jelen titoktartási kötelezettség, az információk bizalmas kezelésére vonatkozó kötelezettség munkavállalóit, illetőleg egyéb munkavégzésre irányuló jogviszonyban foglalkoztatott alkalmazottait, szerződéses partnereit is köti, és azok szerződésszegő magatartásáért is felelős.
	6. A Szerződés megszűnése esetén Vállalkozó köteles a tudomására jutott Bizalmas Információt tartalmazó – bármilyen alapú – adathordozót, valamint az arról készült valamennyi másolatot haladéktalanul a Megrendelőnek visszaküldeni, megsemmisíteni, illetve azokat törölni.
	7. A Szerződés felmondása nem eredményezi a Vállalkozó és összes alvállalkozója, illetve a törvényi kereteken belül Megrendelő jelen Szerződés szerint terhelő titoktartási kötelezettségének megszűnését.
	8. Vállalkozó a jelen Szerződés tárgya szerinti feladatról, annak megvalósítási folyamatáról és a Szerződés teljesítéséről nyilatkozatot és publikációt csak a Megrendelő előzetes, írásos hozzájárulásával hozhat nyilvánosságra.
	9. Fenti rendelkezések alól kivételt képeznek azon adatok, információk, amelyek a Kbt. valamint az információs önrendelkezési jogról és információszabadságról szóló 2011. évi CXII. törvény és az egyéb vonatkozó jogszabályok rendelkezései alapján nyilvánosságra hozatali kötelezettség alá esnek.
	10. A jelen 11. fejezetben foglalt titoktartási, és információk bizalmas kezelésére vonatkozó kötelezettségek megszegéséért és a másik félnek a szerződésszegéssel okozott károkért a szerződésszegő fél kártérítési felelősséggel tartozik.
3. **A SZERZőDÉS MÓDOSÍTÁSA**
	1. Felek a jelen Szerződést kizárólag a közbeszerzésekről szóló 2015. évi CXLIII. törvény 141.§-ában foglaltak és a Polgári Törvénykönyv rendelkezései alapján módosíthatják.
4. **A SZERZŐDÉS MEGSZŰNÉSE**
	1. A Felek megállapítják, hogy jelen Szerződést – amennyiben a jelen Szerződés eltérően nem rendelkezik - rendes felmondással egyik Fél sem jogosult érvényesen megszüntetni.
	2. Megrendelő a szerződést felmondhatja, vagy - a Ptk.-ban foglaltak szerint - a Szerződéstől elállhat, ha:

a) feltétlenül szükséges a szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni;

b) a Vállalkozó nem biztosítja a Kbt. 138. §-ban foglaltak betartását, vagy a Vállalkozó személyében érvényesen olyan jogutódlás következett be, amely nem felel meg a Kbt. 139. §-ban foglaltaknak; vagy

c) az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a Szerződés nem semmis.

* 1. A Megrendelő köteles a szerződést felmondani, vagy - a Ptk.-ban foglaltak szerint - attól elállni, ha a Szerződés megkötését követően jut tudomására, hogy a Vállalkozó tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból.
	2. A Megrendelő jogosult és egyben köteles a Szerződést felmondani - ha szükséges olyan határidővel, amely lehetővé teszi, hogy a Szerződéssel érintett feladata ellátásáról gondoskodni tudjon -, ha

a) a Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;

b) a Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.

* 1. Vállalkozó a jelen Szerződést azonnali hatállyal jogosult felmondani:
1. Amennyiben a Megrendelő súlyos szerződésszegést követ el, az arra való írásos figyelmeztetésben meghatározott minimum 5 napos, a szerződésszegés orvoslására nyitva álló határidő, eredménytelenül telik el.
2. Súlyos szerződésszegésnek minősül, amennyiben a Megrendelő a Vállalkozási Díj kifizetésével, neki felróható és ki nem menthető okból, 60 napot meghaladó késedelembe esik;
	1. A Szerződés felmondása, a Szerződéstől való elállás esetén a Vállalkozót a már teljesített Szolgáltatásokkal arányos Vállalkozási Díj illeti meg.
	2. A Felek megállapítják, hogy a Vállalkozó a Szerződés megszűnésének időpontjáig jelen Szerződésben meghatározott feltételekkel szolgáltatni köteles.
3. **ViS MAiOR**
	1. Ha bármelyik fél jogainak gyakorlását, kötelezettségeinek teljesítését – a pénzügyi teljesítés kivételével – vis maior vagy a másik fél magatartása vagy érdekkörében bekövetkezett esemény késlelteti vagy akadályozza, akkor ez mentségül szolgál a Fél nem szerződésszerű teljesítésére.
	2. Vis maior kifejezés a különösen következő eseményeket jelenti: terrorcselekmény, blokád, járvány, földcsuszamlás, tűz, vihar, árvíz, földrengés, robbanás, vízkár, villámlás, leküzdhetetlen fagy, szokatlan és rendkívüli időjárási vagy más körülmények miatti közlekedési késedelmek, vagy hasonló, az érintett Fél ellenőrzésén kívül eső események.
	3. Vis maiorra a Vállalkozó csak akkor hivatkozhat, ha írásban értesíti a Megrendelőt – amennyiben a körülmények lehetővé teszik – a vis maior tényéről és várható időtartamáról. Ha a Megrendelő egyéb irányú írásos utasítást nem ad, a Vállalkozónak tovább kell teljesítenie szerződéses kötelezettségeit, amennyiben az ésszerűen lehetséges és meg kell keresnie minden ésszerű alternatív módot, amelyet a vis maior esete nem gátol.
	4. A Szerződésben foglalt határidők a vis maior időtartamával meghosszabbodnak.
	5. A Felek megállapítják, hogy a Vállalkozó köteles a szerződés teljesítése során létrejövő adatok, teljesítési részegységek valamint a teljesítés megkezdése előtt rendelkezésre álló forrásanyagok minőségét és felhasználhatóságát védeni, megőrizni, megállapítják továbbá, hogy az adatok kellő gondossággal történő őrzésének elmulasztásából adódó adatvesztéseket a felek nem tekintik vis maior esetnek.
4. **ViTÁS KÉRDÉSEK RENDEZÉSE**

15.1. Vállalkozónak és Megrendelőnek meg kell tennie mindent annak érdekében, hogy közvetlen tárgyalások útján rendezzenek minden olyan nézeteltérést vagy vitát, amely közöttük a Szerződés keretében vagy a szerződéskötéssel kapcsolatban merül fel. Minden, a Szerződés megkötése után felmerülő, a szerződés teljesítését akadályozó körülményről a Felek kölcsönösen kötelesek egymást haladéktalanul, írásban tájékoztatni.

1. **A SZERZŐDÉS IDŐBENI HATÁLYA**
	1. A Szerződés mindkét fél általi aláírással lép hatályba és 12 hónap határozott időre jön létre.
2. **SZERZŐI JOGI RENDELKEZÉSEK**

17.1. A felek rögzítik, hogy a Megrendelő az IKSZR fejlesztése érdekében folytatta le a ***„Fővárosi Integrált Közlekedésszervezési és Szabályozási Rendszerhez központi szoftverének funkcionális szétválasztására vonatkozó fejlesztés”***tárgyú, Kbt. 98. § (2) c) pont szerinti (kizárólagos jog fennállására alapított) hirdetmény nélküli közbeszerzési eljárást, amelynek eredményeképp 2018. január 30. napján kötött szerződést (IKSZR Fejlesztési Szerződés) a Vállalkozóval. Az IKSZR Fejlesztési Szerződés szerzői jogi relevanciájú rendelkezéseit az alábbiakban idézzük:

*“16.* ***SZERZŐI JOGI RENDELKEZÉSEK***

* 1. *Vállalkozó által a jelen Szerződés során kifejlesztett és a Megrendelő részére átadott Rendszer szerződi jogi védelem alatt áll. A Vállalkozó fenntartja kizárólagos jogát a Fejlesztéssel érintett szoftverek többszörözésére, átdolgozására, feldolgozására, fordítására, illetve bármely más módosítására.*
	2. *A Vállalkozó a jelen Szerződés aláírásával kifejezetten és visszavonhatatlanul hozzájárul ahhoz, hogy a Megrendelőt a Vállalkozói díj teljes összegének a megfizetésével a fejlesztések eredményeként továbbfejlesztett IKSZR alapkomponensét képező szoftver tekintetében határozatlan időtartamú, korlátozásmentes, kizárólagos, felhasználási jog illesse meg.*
	3. *A Vállalkozói díj teljes összegének megfizetésével a teljes szolgáltatás tekintetében megilletik a megrendelőt a fenti felhasználási jogok.*
	4. *A Felek rögzítik, hogy a Vállalkozót a Vállalkozói díj összegén felül egyéb igény nem illeti meg a Megrendelővel szemben az átadott Rendszer jelen Szerződés 16. pontja alapján átruházott felhasználási jogok ellenértékeként.*
	5. *Vállalkozó a Fejlesztések eredményekért továbbfejlesztett IKSZR alapkomponensét képező szoftverhez harmadik személynek átadható felhasználásai jogot az alábbiak szerint biztosít:*

*(a) Megrendelő jelen Szerződés 16.3 pontja szerinti felhasználási jogait Budapest Főváros Önkormányzata (1052 Budapest, Városház utca 9-11) részére közvetlenül, Vállalkozó külön engedélye nélkül, jogosult tovább engedni.*

*(b) Amennyiben Megrendelő a Szerződés 16.5 (a) pontjában megjelölt Budapest Főváros Önkormányzatán kívüli, harmadik személynek kívánja Szerződés 16.3 pontja szerinti felhasználási jogot biztosítani, ez kizárólag a Vállalkozóval kötött külön megállapodás keretében lehetséges.”*

17.2. Fentiek alapján a Felek mindegyike tisztában van azzal, hogy a Vállalkozón és a Megrendelőn kívül egyéb gazdasági szereplő nem rendelkezik felhasználási jogosultsággal az IKSZR rendszerre nézve.

17.3. Felek tájékoztatják egymást arról, hogy az IKSZR üzemeltetésének elvégzése során új szoftverkomponens nem fog létrejönni. Amennyiben olyan korrekció elvégzése válna szükségessé Vállalkozó részéről, amely a forráskód módosítását igényelné, az kizárólag az alapkomponenssel együtt értelmezhető, továbbá osztja az alapkomponens jogi sorsát, vagyis a korábbi szerződésnek megfelelő szerzői jogi védelemben részesül, és a felhasználási jogok tekintetében is a korábbi, fent idézett szerződés rendelkezései az irányadóak.

1. **EGYÉB RENDELKEZÉSEK**

18.1. 18.1. Felek megállapodnak, hogy a kapcsolattartás eszköze a postai kézbesítés, illetve a kézbesítési visszaigazolással küldött e-mail.

* 1. Szerződő felek részéréről a kapcsolattartásra jogosultak:

|  |  |
| --- | --- |
| *Megrendelő részéről kapcsolattartó:*  | *Vállalkozó részéről kapcsolattartó:* |
| Név:  | Név: […] |
| Értesítési cím:  | Értesítési cím: […] |
| Telefon:  | Telefon: […] |
| E-mail:  | E-mail: […] |

*Megrendelő részéről teljesítésigazolásra jogosult:*

|  |
| --- |
| *:* |
| Név:  |
| Értesítési cím:  |
| Telefon:  |
| E-mail:  |

* 1. Felek megállapodnak abban, hogy a jelen Szerződésben foglaltakat, valamint a teljesítésük során az egymásnak átadott információkat bizalmasan, üzleti titokként kezelik, kivéve azon adatokat, amelyek titokban tartását jogszabály nem teszi lehetővé. A Felek rögzítik, hogy a jelen pontban foglalt kötelezettségét megszegő fél köteles a sérelmet szenvedő fél teljes vagyoni és nem vagyoni kárát megtéríteni.
	2. Felek megállapodnak abban, hogy jelen Szerződésből eredő esetleges jogvitáikat elsősorban peren kívül – békés úton – igyekeznek rendezni.

18.3. Amennyiben a jelen Szerződés valamely rendelkezése részben vagy egészben érvénytelennek bizonyul, vagy érvénytelenné válik, ez a teljes Szerződés érvényességét nem érinti. Felek megállapodnak abban, hogy az érvénytelen rendelkezést – a jogszabályok keretei között – olyan érvényes rendelkezéssel pótolják, amely az érvénytelen rendelkezéssel elérni kívánt gazdasági célt a legjobban szolgálja. Felek megállapodnak abban, hogy a jelen Szerződés valamely rendelkezésének érvénytelensége nem vezethet egyik félnek a jelen Szerződés teljesítéséhez fűződő jogos érdekeinek sérelméhez.

18.4. A jelen Szerződésben nem szabályozott kérdésekben különösen a Polgári Törvénykönyvről szóló 2013. évi V. törvény, a közbeszerzésekről szóló 2015. évi CXLIII. törvény, az információs önrendelkezési jogról és az információszabadságról szóló 2011. évi CXII. törvény, valamint az egyéb kapcsolódó jogszabályok vonatkozó rendelkezéseit kell alkalmazni.

1. MELLÉKLETEK

1. számú melléklet – Vállalkozó Ajánlata (végleges ajánlat) – annak külön fizikai csatolása nélkül

2. számú melléklet – Műszaki Leírás

A Szerződés 13 számozott oldalból és 2 mellékletből áll. Szerződő felek jelen Szerződést elolvasás és értelmezés után, mint akaratukkal mindenben megegyezőt jóváhagyólag 4 példányban írták alá, melyből 2 példány a Vállalkozót és 2 példány a Megrendelőt illeti meg.

Budapest, 2018. […] Budapest, 2018. […]

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **megrendelő****Fővárosi önkormányzati rendészeti igazgatóság** | **vállalkozó****GVSX SZOLGÁLTATÓ KFT.** |
| Képviseli: Dr. Pető Györgyigazgató | Képviseli: […] |

Pénzügyileg ellenjegyzi:

………………………………………

 Sipos Krisztina

* + - 1. számú melléklet

**Vállalkozó Ajánlata (Végleges Ajánlat)**

**(külön fizikai csatolás nélkül)**

* + - 1. számú melléklet

**Műszaki Leírás**

**[CSATOLANDÓ]**